కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
‘2.O’కు భారీ డిమాండ్.. వేలానికి సిద్ధమవుతోన్న లైకా!
‘2.O’ను తెలుగు, తమిళం, హిందీతో పాటు పలు భాషల్లోకి అనువాదం చేస్తున్నారు. నవంబర్ 29న ఈ చిత్రాన్ని ప్రపంచ వ్యాప్తంగా విడుదల చేయనున్నట్లు ఇప్పటికే లైకా ప్రొడక్షన్స్ ప్రకటించింది.
Samayam Telugu | Updated:
Oct 21, 2018, 11:41AM IST
‘2.O’కు భారీ డిమాండ్.. వేలానికి సిద్ధమవుతోన్న లైకా!
సూపర్ స్టార్ రజినీకాంత్ , సెన్సేషనల్ దర్శకుడు శంకర్ కాంబినేషనల్ వస్తోన్న భారీ బడ్జెట్ చిత్రం ‘2.O’. లైకా ప్రొడక్షన్స్ నిర్మిస్తోన్న ఈ చిత్రంలో బాలీవుడ్ హీరో అక్షయ్ కుమార్ ప్రతినాయకుడి పాత్రలో నటించడం మరో విశేషం. ఎమీ జాక్సన్ హీరోయిన్. ఎ.ఆర్.రెహమాన్ సంగీతం అందిస్తు్న్నారు. భారత సినీ చరిత్రలో కనీవినీ ఎరుగని రీతిలో శంకర్ ఈ చిత్రాన్ని తెరకెక్కిస్తున్నారు. విజువల్ ఎఫెక్ట్స్ ప్రధానంగా తెరకెక్కుతోన్న ఈ చిత్రానికి సుమారు రూ.500 కోట్లు ఖర్చయినట్లు అంచనా. ఇంత భారీ బడ్జెట్‌లో ఇప్పటి వరకు భారతీయ చిత్రం రాలేదు. అందుకే ఈ చిత్రంపై దేశ వ్యాప్తంగా విపరీతమైన ఆసక్తి నెలకొంది. టీజర్ చూస్తుంటేనే సినిమా ఎలా ఉండబోతోందో అర్థమైపోతోంది.
ఈ చిత్రాన్ని తెలుగు, తమిళం, హిందీతో పాటు పలు భాషల్లోకి అనువాదం చేస్తున్నారు. నవంబర్ 29న ఈ చిత్రాన్ని ప్రపంచ వ్యాప్తంగా విడుదల చేయనున్నట్లు ఇప్పటికే లైకా ప్రొడక్షన్స్ ప్రకటించింది. ఇటీవల శంకర్ కూడా ఈ వార్తను ఖరారు చేశారు. విడుదల తేదీ దగ్గరపడుతుండటంతో తమిళనాడులోని వివిధ ప్రాంతాలకు డిస్ట్రిబ్యూటర్ల నుంచి పోటీ ఎక్కువైపోయింది. ఒక్కో ప్రాంతం నుంచి సుమారు 10 మంది బయ్యర్లు సినిమాను కొనడానికి ముందుకొస్తున్నారట. అందుకే ‘2.O’ థియేట్రికల్ హక్కుల అమ్మకాన్ని వేలం పద్ధతిలో నిర్వహించాలని లైకా ప్రొడక్షన్స్ నిర్ణయించిందని సమాచారం. ప్రతి ప్రాంతానికి వేలం పెట్టి అత్యధిక ధరకు పాడుకున్న బయ్యర్లకు హక్కులను అందజేస్తారు.
ఇదిలా ఉంటే, తాజాగా విడుదలైన లిరికల్ వీడియో సాంగ్స్ అంచనాలను మరింత పెంచేస్తున్నాయి. రజినీకాంత్, అమీ జాక్సన్‌లపై చిత్రీకరించిన పాట అయితే విజువల్ వండర్‌లా ఉంది. దీన్ని బట్టి చూస్తే మరోసారి శంకర్ తెరపై మాయచేయబోతున్నారని అర్థమైపోతోంది. ‘రోబో’ సినిమాలోని గ్రాఫిక్స్‌తోనే శంకర్ ప్రేక్షకులను అబ్బురపరిచారు. అలాంటిది దాని కన్నా భారీ గ్రాఫిక్స్, అద్భుతమైన విజువల్స్‌తో ఇప్పుడు ‘2.O’ను చిత్రీకరిస్తున్నారు. మరోవైపు, ఈ సినిమా గ్రాఫిక్స్ వర్క్ నడుస్తుండగానే రజినీ వరపెట్టి సినిమాలు చేసేస్తున్నారు. ఇటీవల ‘కాలా’ చిత్రంతో వచ్చిన తలైవా.. ఇప్పుడు ‘పేట్ట’ సినిమాతో రెడీ అయిపోతున్నారు. కార్తిక్ సుబ్బరాజ్ దర్శకత్వం వహిస్తోన్న ఈ చిత్రం షూటింగ్‌ను పూర్తిచేసుకుంది. సంక్రాంతికి ఈ సినిమా ప్రేక్షకుల ముందుకు రానుంది.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.